Vlčan, Samuel, minister pôdohospodárstva a rozvoja vidieka SR (2021-11-24):
Ďakujem za slovo, pán predsedajúci. Ja by som teda si dovolil reagovať na viaceré vystúpenia, teda predovšetkým chcem poďakovať predkladateľom pozmeňujúcich návrhov, ktoré sme potrebovali dostať do novelizácie tohto nášho zákona č. 280/2017 Z. z., lebo je to naozaj prelomové, ako ste správne povedali, že prvýkrát na Slovensku zavádzame tzv. finančné nástroje. To znamená, že garantované a zvýhodnené úvery pre poľnohospodárov a agropotravinárov, v štátnom rozpočte je pre tieto účely vyhradených 250 mil. euro zo štátnych finančných aktív. Predbežná dohoda s bankami, ktoré budú potom poskytovať tieto úvery, je, že táto suma štátnych finančných aktív a vydaná garancia prostredníctvom Slovenského investičného holdingu zabezpečí poskytnutie úverov až do výšky 1,25 mld. Tento program je naozaj prelomový a robustný a tieto úvery sa budú poskytovať až do roku 2031 a splácať až do roku 2038 a verím, že práve takouto pomocou dokážeme pomôcť predovšetkým tým malým, stredným a začínajúcim rodinným farmárom, ktorí inak si ani na pomoc z druhého piliera, teda na nenávratný finančný príspevok z Európskych štrukturálnych a investičných fondov nevedia siahnuť, lebo im nestačia vlastné prostriedky na ten podiel spolufinancovania, a verím, že týmto aj pomôžeme ekonomike, keďže mnohí práve menší agropotravinári takto budú motivovaní, aby vyšli zo šedej ekonomiky, takže chcem sa veľmi pekne ešte raz poďakovať. A čo sa týka zmien v Slovenskom pozemkovom fonde, ja som si vedomý veľmi zložitej situácie v Slovenskom pozemkovom fonde. Možnože väčšina z vás nevie, ale Slovenský pozemkový fond má približne 32 000 nevybavených žiadostí a podnetov. To je astronomicky vysoké číslo, ja ale verím, že sa nám podarí Slovenský pozemkový fond ozdraviť. Ja som práve včera podpisoval príkazný list ministra pôdohospodárstva a rozvoja vidieka o zriadení konzultačnej a poradenskej skupiny výboru, ktorý naprieč viacerými záujmovými združeniami a odborníkmi má byť tou platformou na to, aby sme riadili tú zmenu v Slovenskom pozemkovom fonde, a pomohli novému generálnemu riaditeľovi čo najskôr implementovať zmeny, ktoré budú viesť k uzdraveniu, a, samozrejme, že výsledkom práce tejto skupiny budú zrejme aj legislatívne návrhy na ďalšie zmeny. Už len to, že ak dáte dôveru tomuto návrhu a schválite kontrolné právomoci nášmu ministerstvu, tak to bude už veľkou zmenou, lebo viete, v minulosti predchádzajúce garnitúry ešte od čias HZDS zriadili Slovenský pozemkový fond na také zvláštne účely a vytvorili z toho štátnu realitku, kde sa za podivuhodných okolností prenajímali, predávali, zamieňali pozemky a tomu, samozrejme, musíme urobiť koniec a musíme tú situáciu zlepšiť. Ohľadne toho zaburinenia ja súhlasím s tým, že to je veľký problém na vidieku, a budeme hľadať riešenie, lebo treba povedať, že vlastníctvo zaväzuje. To znamená, že aj každý vlastník toho pozemku musí sa starať o ten pozemok, aby bol udržiavaný a aby tým, že on ho nechá zaburinený, aby tým neobťažoval susedné pozemky a nespôsoboval im problém. Samozrejme, že keď začneme pokutovať vlastníkov, resp. tých, ktorí to majú prenajaté, tak je to taká dvojsečná zbraň, lebo v prípade samotného Slovenského pozemkového fondu približne 10 % pôdy nemá prenajatý, takže bude sa musieť Slovenský pozemkový fond tiež starať aj o vlastné parcely. Ale ja to považujem za správne, lebo bez ohľadu na to, kto je vlastníkom, či štát, Slovenský pozemkový fond alebo súkromník, vlastníctvo zaväzuje a je potrebné sa o to vlastníctvo starať. Samozrejme, u prenajatých pozemkov, hlavne na ktoré sa poberajú dotácie, už dnes Pôdohospodárska platobná agentúra vykonáva kontrolu, či jednoducho tie pozemky sú obrábané v súlade s platným právom, teda je to, že či nie sú zaburinené. Ďakujem za, za pozornosť.